KIRJALLINEN KYSYMYS E-1199/00 esittäjä(t): Adriana Poli Bortone (UEN) komissiolle. Lapsille määrättävät lääkkeet.



Virallinen lehti nro 072 E , 06/03/2001 s. 0028 - 0029



KIRJALLINEN KYSYMYS E-1199/00 esittäjä(t): Adriana Poli Bortone (UEN) komissiolle (12. huhtikuuta 2000) Aihe: Lapsille määrättävät lääkkeet Arvostetun englantilaisen British Medical Journal -lehden julkaisemien tilastojen mukaan 67 prosenttia sairaalojen yleisten lastentautien osastoille otetuista lapsista saa ainakin yhden sellaisen lääkemääräyksen, joka ei täytä lääkkeelle myönnetyn käyttöluvan edellyttämiä kriteereitä. Farmakologian tutkimusinstituutti Mario Negrin mukaan Italiassa näiden lasten osuus on jopa 86 prosenttia. Voiko komissio ilmoittaa, mihin toimiin se aikoo ryhtyä tämän vakavan lapsiin kohdistuvan ongelman poistamiseksi? Voiko komissio lisäksi kertoa mahdollisista suunnitelmista tehdä tutkimuksia, joilla pyritään lisäämään tieteellistä tietoa, lapsille määrättävien lääkkeiden tehokkuuden, turvallisuuden ja järkevämmän käytön takaamiseksi? Voiko komissio lopuksi ilmoittaa, onko mahdollista edistää ja tukea lapsen oikeutta saada sellaista lääkitystä, joka pohjautuu näyttöön perustuvaan hoitoon (evidence based medicine)? Erkki Liikasen komission puolesta antama vastaus (29. kesäkuuta 2000) Komissio on täysin tietoinen parlamentin jäsenen mainitsemista ongelmista. Tilanne on todellakin vakava ja koskee lapsien lisäksi myös koko muuta väestöä. Pitää paikkansa, että suurimmassa osassa tapauksista ja käyttötarkoituksista lapsille annettavia lääkkeitä ei ole saatavana heille soveltuvassa lääkemuodossa eikä niillä ole tehty kliinisiä tutkimuksia erityisesti lapsipotilailla. Markkinoille saattamista koskevissa luvissa ei myöskään erityisesti mainita lapsia lääkkeen käyttäjäryhmänä. Lääkkeiden tehoon ja turvallisuuteen sekä niiden tarkoituksenmukaiseen käyttöön liittyviä kriteereitä on kuitenkin sovellettava myös lapsille annettaviin lääkkeisiin. Mitä tulee yhteisön toimiin tutkimusalalla, viidennen tutkimuksen ja teknologisen kehittämisen puiteohjelman elämänlaatua ja luonnonvarojen hoitamista koskevan erityisohjelman kahden toiminnon tavoitteena on taata, että terveydenhuollossa annetaan kulloinkin parasta mahdollista käytettävissä olevaa hoitoa. Ensimmäinen näistä toiminnoista on solutehdasta koskeva avaintoiminto, jonka tarkoituksena on edistää terapeuttisten aineiden entisestään parannettua, varmaa ja tehokasta tuotantoa. Toinen toiminto on yleisluonteinen, ja se on suunniteltu erityisten hoitomuotojen arvioimiseen sairaalaympäristössä laajojen kliinisten kokeiden avulla. Näin toiminto luo hoitomuotojen käytölle perusteet, jotka pohjautuvat näyttöön perustuvaan lääketieteeseen. Esimerkiksi meneillään olevien vuoden 1999 ehdotuspyyntöjen tulosten perusteella valittujen tutkimushankkeiden tavoitteena on tutkia parhaita mahdollisia hoitomuotoja erityisesti lapsilla esiintyvissä synnynnäisissä aineenvaihdunnan häiriöissä, synnynnäisissä lihasdystrofioissa ja harvinaisissa hematologisissa sairauksissa. Komissiolle ei valitettavasti ole jätetty ehdotuksia sellaisiksi tutkimushankkeiksi, jotka kohdentuisivat nimenomaisesti parlamentin jäsenen esille tuomaan ongelmaan. Lokakuussa 2000 julkaistaan uusia ehdotuspyyntöjä, ja seuraavat vuosien 2001 ja 2002 ehdotuspyynnöt julkaistaan työohjelmassa mainittuina ajankohtina. Komissio toivoo saavansa uusien ehdotuspyyntöjen yhteydessä ehdotuksia sellaisiksi tutkimushankkeiksi, joiden tavoitteena olisi erityisesti lapsille tarkoitettujen hoitomuotojen parantaminen, tehokkuus ja tarkoituksenmukainen käyttö.